এবার ইংল্যান্ডের সামনে দারুণ সুযোগ ১৯৬৬ বিশ্বকাপের কিংবদন্তিদের পাশে নাম লেখানোর। প্রতি বিশ্বকাপের আসরেই শেষ দিকে হলেও ফেভারিটদের তালিকায় থাকে ইংল্যান্ডের নাম। কিন্তু বেশিদূর যেতে পারে না তারা। এবার হ্যারি কেন, দেলে আলি, হ্যারি ম্যাগুয়ার, জর্দান পিকফোর্ডরা নিজেদের সেরাটা দিয়ে পেয়েছেন সেরা সাফল্য। টটেনহ্যামের তারকা হ্যারি কেন তো এই বিশ্বকাপে ছাড়িয়ে গেছেন সবাইকে। চার ম্যাচে ছয় গোল নিয়ে গোল্ডেন বুটের দৌড়ে এগিয়ে আছেন সামনের সারিতে। অন্যদিকে, পিকফোর্ড বিশ্বকাপের আগে জাতীয় দলে মাত্র তিন ম্যাচ খেলার সুযোগ পেয়েছেন। অথচ বিশ্বকাপে প্রতি ম্যাচেই গোল সেভে ছাড়িয়ে যাচ্ছেন নিজেকেই। এমন দারুণ ফর্মে থাকা দলটা নিয়ে নিয়ে প্রত্যাশার ঝুলি স্ফীত করতেই পারে ইংল্যান্ড। ক্রোয়েশিয়াকে হারাতে পারলেই সাউথগেটের এই দলটাই নাম লেখাবে ইতিহাসে, ইংল্যান্ডবাসীর মনে ঠাঁই পাবে, পাবে অমরত্বের ছোঁয়া।